《师尚父并四皓图》
明代·张元祯

龙战天地疲，紫芝颜色好。六合函一腔，素发照晴昊。

逃声傅岩靡，直钓璜溪老。气感岐下都，音生爨中槁。

赤手鳌极扶，刚风妖翳扫。乃知英雄人，出处非草草。

作者简介：（1437—1507）明江西南昌人，字廷祥，号东白。天顺四年进士。授编修，预修《英宗实录》，与执政议不合，引疾归。居家讲求性命之学。弘治初召修《宪宗实录》，进春坊左赞善，官至詹事。正德初进吏部侍郎。有《东白集》。